થિયેટર ઑલિમ્પિક સાથે સંકળાયેલાં અર્પિતા ધગત કહે છે, ‘થિયેટર ઑલિમ્પિક માટે નેશનલ સ્કૂલ ઓફ ડ્રામાએ પસંદ કરેલાં દરેક શહેરમાં પોતાના કોર્ડિનેટર નિમેલાં છે જેઓ સ્થાનિક સંસ્થાઓ સાથે જોડાણ કરે છે. અમદાવાદમાં આ માટે ગુજરાત સંગીત નાટક અકાદમી અને અમદાવાદ મ્યુનિસિપલ કોર્પોરેશન સાથે હાથ મિલાવવામાં આવ્યો છે. અમદાવાદમાં સળંગ પંદર દિવસનો કાર્યક્રમ છે. જેમાં નાટકો રાજસ્થાન, પૂના, દિલ્હી, પટણા, વારાણસી, કર્ણાટક, આસામ એમ વિવિધ રાજ્યો ઉપરાંત જર્મની જેવા દેશમાંથી પણ આવનાર છે. આ દરેક નાટકની આગવી વિશેષતા છે અને તેના જ કારણે તે આ સ્પર્ધામાં પસંદગી પામ્યાં છે. જેમ કે ઓપનિંગ સેરેમની માટેનું જે નાટક છે ‘ભગવદ અજુકેયમ’ જે મૂળ સંસ્કૃતમાં છે પણ તે ડાન્સ ડ્રામામાં રજૂ થનાર છે. જર્મનીનું એક નાટક ખાસ એટલા માટે જોવું રહ્યું કે જેથી બહારના કલાકારો કેવી રીતે કામ કરે છે તેનો આપણને ખ્યાલ આવે. રાજસ્થાનથી આવનાર નાટકમાં બેસીને મહાભારતની વાત રજૂ થશે. આસામથી આવનારું ‘ચિત્રાંગદા’માં પણ ડાન્સ પરફોર્મન્સ છે. વારાણસીનું નાટક વિઝ્યુઅલી કેવી રીતે કંઈક અલગ કરી શકાય તે બતાવશે. દ્રશ્ય, ચિત્રની પોતાની એક ભાષા હોય છે તે આ નાટકમાં ચરિતાર્થ થશે. બીજું એક સરસ નાટક રજૂ થશે, ‘ધ ક્લાઉન્સ ક્રાય ફોર ધ મૂન.’ તેના ડિરેક્ટર વી.કે. શર્મા કહે છે, ‘આ છ વર્ષના બાળકથી લઈને નેવું વર્ષના ‘બાળક’ સુધીનું નાટક છે. આમ તો એ બાળકો માટેનું નાટક છે, પણ જે મોટેરાંઓ, જેમનામાં એક બાળક હજુ પણ જીવે છે તેમના માટે ડિરેક્ટરનો આ મેસેજ છે. ૬ એપ્રિલે બંસી કૌલનું નાટક ‘જિંદગી ઔર જોંક’ રજૂ થશે. આ સિવાય છેલ્લા દિવસે વિનય શર્માનું ‘આત્મકથા’ પણ રજૂ થશે. જેમાં કુલભૂષણ ખરબંદા મુખ્ય ભૂમિકામાં છે.